b'\n_START_ARTICLE_\nAnatolij Julin\n_START_SECTION_\nKariera\n_START_PARAGRAPH_\nJulin ni nikoli osvojil nobenega sovjetskega dr\xc5\xbeavnega prvenstva. Med 1952 in 1954 je bil vselej drugi za Jurijem Litujevom, medtem ko je v letih 1951, 1955 in 1957 zasedel tretje, v letih 1948 in 1949 pa \xc4\x8detrto mesto._NEWLINE_Na Poletnih olimpijskih igrah 1952 v finskih Helsinkih je Julin v finalu s \xc4\x8dasom 52.8 zasedel \xc4\x8detrto mesto. Do bronaste kolajne, ki mu jo je speljal Novozelandec John Holland, je zaostal 6 desetink sekunde. Olimpijski prvak je postal Ameri\xc4\x8dan Charles Moore, medtem ko je bil srebrn Julinov znanec s sovjetskih dr\xc5\xbeavnih prvenstev, Jurij Litujev. Julin je leta 1954 na Evropskem prvenstvu v \xc5\xa1vicarskem Bernu presenetil celotno atletsko prizori\xc5\xa1\xc4\x8de. V finalu je namre\xc4\x8d odtekel najhitrej\xc5\xa1i \xc4\x8das svoje kariere, 50.5, in za tri desetinke (50.8) nepri\xc4\x8dakovano prehitel Litujeva, ki pred prvenstvom veljal za absolutnega favorita. Julin se je s \xc4\x8dasom 50.5 celo mo\xc4\x8dno pribli\xc5\xbeal tedanjemu svetovnemu rekordu v lasti Litujeva (50.4). Dose\xc5\xbeek 50.5 je naposled postal najbolj\xc5\xa1i izid sezone na svetu, kar je Julin potrdil \xc5\xa1e naslednje leto z novim najbolj\xc5\xa1im izidom sezone (51.0)._NEWLINE_Julin se je leta 1956 udele\xc5\xbeil svojih drugih in zadnjih Poeltnih olimpijskih iger, ki so potekale v avstralskem Melbournu. Potem ko se je v kvalifikacijah s \xc4\x8dasom 52.22 zanesljivo uvrstil v naslednji krog, pa je v polfinalu klonil pred konkurenco in s \xc4\x8dasom 51.7 zasedel peto mesto v svoji polfinalni skupini ter izpadel pred finalom. Tja se je sicer kot edini Evropejec prebil prav Litujev, a tudi slednji ni zmogel ogroziti ameri\xc5\xa1kega troj\xc4\x8dka Glenn Davis-Eddie Southern-Josh Culbreath, zasedel je \xc4\x8detrto mesto. Julin je na igrah sodeloval \xc5\xa1e kot \xc4\x8dlan sovjetske \xc5\xa1tafete 4x400 m, vendar je dosegel \xc4\x8das 3:11.1, kar ni bilo dovolj za preboj v finale. Leta 1958 je Julin kot branilec naslova odpotoval na Evropsko prvenstvo v Stockholm. Na stadionu Ullevi se je resda prebil do finala, a je tam odtekel \xc4\x8das 52.3 in zasedel \xc5\xa1ele 5. mesto. Novi evropski prvak je tako postal Litujev, s \xc4\x8dasom 51.1.'